Wamwera

Wamwera ni kabila la watu wa Tanzania wanaoishi katika Mkoa wa Lindi, hasa kwenye Wilaya ya Nachingwea, Lindi Vijijini na Ruangwa.

Wamwera huwasiliana kwa lugha yao ya Kimwera (wao wanasema Shimwera), lugha ambayo ina muundo unaoeleweka upande wa sarufi na matamshi yake, tena kwa urahisi sana. 

Jamii hii hujishughulisha na kilimo cha mahindi, korosho, mihogo, mpunga, uwele, ufuta na karanga. Jamii hii vilevile ni wafugaji wa mbuzi, ng'ombe na kuku. Uvuvi pia ni sehemu ya shughuli za uchumi za jamii ya Wamwera. 

Tofauti na ilivyo kwa jamii nyingi za Tanzania Wamwera hufuata mfumo jike (matrilineal) ambapo wanawake ndio wamiliki wakuu wa familia na mtoto hupewa jina la upande wa mama. 

Nyumba za jadi za Wamwera ni za mstatili na katika muundo wa banda. Nyumba hujengwa kwa kutumia nguzo na fito, kukandikwa kwa udongo wa mfinyanzi na paa lake huezekwa kwa nyasi. Nyumba huwa na vyumba kulingana na ukubwa wa familia. Mara nyingi sebule hutumiwa kwa kupokelea wageni wa familia wakati baraza huwa ni sehemu ya kujipumzisha.

Jamii:Makabila ya Tanzania
Jamii:Mkoa wa Lindi